Armeijatavaran erikoisliike Varusteleka etsii uutta toimitusjohtajaa Facebook-ilmoituksella (siirryt toiseen palveluun).

– Mietittiin, että meidän kaltaiselle firmalle paras tapa saada hyviä hakijoita on älämölöidä asiasta julkisesti, ja venailla sitten joitakin kuukausia, kun osaavat ja pätevät tyypit alkavat miettimään, että pitäiskö tarttua tilaisuuteen, päivityksessä sanotaan.

Yhtiön mukaan uuden toimitusjohtajan etsintään liity draamaa, vaan nykyinen toimitusjohtaja Henri Nyström haluaa kokeilla jotakin muuta.

Haku on voimassa “toistaiseksi ja jonkin aikaa”. Uudelta toimitusjohtajalta vaaditaan digitaalisuuden kommervenkkien ja nykyaikaisen verkkokaupan ymmärtämistä.

Yhtiörakennettaan Varusteleka kuvailee hyvin vapaamuotoisesti:

– Varustelekassa on hämmentävä järjestely, jossa omistus on kokonaan ainoalla yrittäjällämme, mutta yrittäjä ei halua hirveämmin osallistua käytännön johtamiseen tai hallinnointiin, vaan lähinnä olla vetämässä linjoja siitä, mitä myydään, miten myydään ja mitä sanotaan.

Varusteleka toimii verkossa ja sillä on myös myymälä. Yhtiön palkkalistoilla on yli 50 työntekijää. Yhtiö kertoo tehneensä parin vuoden ajan 7,3 miljoonan euron liikevaihtoa ja maltillista voittoa.

Varusteleka on herättänyt usein huomiota omalaatuisilla kampanjoillaan. Se on muun muassa houkutellut Arnold Schwarzeneggeriä vierailemaan myymälässään ja herättänyt pahennusta Ruotsissa julkaistuilla mainoksilla, joita pidettiin sovinistisina.

Suomen Yrittäjät valitsivat tänä vuonna Varustelekan perustajan Valtteri Lindholmin vuoden nuoreksi yrittäjäksi.